H Χριστίνα Μπόμπα αποκαλύπτει πώς γνωρίστηκε με τον Σάκη Τανιμανίδη - Peoplegreece.com
Και πώς είναι η ζωή μαζί του.
Δώσαμε ραντεβού στα γραφεία του InStyle, μεσημέρι, σε ώρα αιχμής. Την περίμενα, με την περιέργεια να δω πόσα μάτια θα ξεκολλήσουν από την οθόνη του υπολογιστή και θα στραφούν σε εκείνη. Καμία διακριτικότητα από τους συναδέλφους μου, οι οποίοι νομίζω πως την είδαν να περνά από μπροστά τους σε slow motion, με αέρα να φυσάει τα μαλλιά της. Πριν προλάβω να το κάνω εγώ, έσπασε εκείνη τον πάγο χαιρετώντας τους πάντες και ο χρόνος επανήλθε στην κανονική του διάσταση. Έχει αυτό το εφέ, είναι αλήθεια. Το πιο ενοχλητικό όμως είναι το ότι εμφανίστηκε με μαύρισμα Σεπτεμβρίου ενώ ήταν μόλις μέσα Μαΐου – ξέρετε, αυτή η άχαρη περίοδος που σκας, αλλά δεν μπορείς να βάλεις σορτς γιατί τα πόδια σου είναι δύο με τρεις τόνους πιο ανοιχτόχρωμα από το πρόσωπο. Έχοντας μόλις επιστρέψει από τον Άγιο Δομίνικο, η Χριστίνα Μπόμπα ενσάρκωνε το φετινό #tangoals μου. Και αν νομίζετε ότι η εμφάνισή της είναι το πιο εντυπωσιακό στοιχείο πάνω της, περιμένετε μέχρι να διαβάσετε για τις σπουδές της. Γεννημένη στη Λαμία, ήρθε στην Αθήνα στα 18 της ως πρωτοετής φοιτήτρια του Εθνικού Μετσόβιου Πολυτεχνείου στο τμήμα Ηλεκτρολόγων Μηχανικών και Μηχανικών Υπολογιστών. Μετά την αποφοίτησή της, συνέχισε ως υποψήφια διδάκτωρ για δύο περίπου χρόνια. «Ήταν ένας πολύ ενδιαφέρων κλάδος, αλλά ταυτόχρονα πολύ θεωρητικός για μένα, που είμαι πιο πρακτικός άνθρωπος και το μυαλό μου λειτουργεί με διαφορετικό τρόπο». Δεν άργησε, λοιπόν, να βρει την κλίση της στο κομμάτι του business. Αφού κέρδισε μια θέση στο τμήμα μάρκετινγκ πολυεθνικής εταιρείας, ξεκίνησε και το ΜΒΑ της στην ΑΣΟΕΕ. «Κάποια στιγμή αποφάσισα πως χρειάζομαι λίγο χρόνο για τον εαυτό μου. Άφησα τη δουλειά μου για να ξεκουραστώ και να υλοποιήσω σιγά σιγά τις ιδέες που έχω για το δικό μου startup. Στο μεταξύ, βάλαμε μπροστά την εταιρεία παραγωγής Baby Blue Project και όλα τα εγχειρήματα που έχουμε με τον Σάκη (σ.σ. Τανιμανίδη) ως οικογένεια πια».